b'\n_START_ARTICLE_\nJerry Seinfeld\n_START_PARAGRAPH_\nJerome "Jerry" Seinfeld (s. 29. huhtikuuta 1954, Brooklyn, New York, New York) on yhdysvaltalainen n\xc3\xa4yttelij\xc3\xa4, kirjailija ja koomikko, joka tunnetaan vuosina 1989\xe2\x80\x931998 tehdyst\xc3\xa4 Seinfeld-komediasarjasta, jonka k\xc3\xa4sikirjoittaja ja p\xc3\xa4\xc3\xa4henkil\xc3\xb6 h\xc3\xa4n oli._NEWLINE_Seinfeldilla oli 1980-luvun alussa Frankien rooli vuosina 1979\xe2\x80\x931986 esitetyss\xc3\xa4 tilannekomediassa Benson, mutta h\xc3\xa4nen pestins\xc3\xa4 ohjelmassa kesti lopulta vain vuoden. Pari vuotta my\xc3\xb6hemmin, toukokuussa 1981, Seinfeld esiintyi suurella menestyksell\xc3\xa4 Johnny Carsonin is\xc3\xa4nn\xc3\xb6im\xc3\xa4ss\xc3\xa4 The Tonight Show\'ssa. Sittemmin Seinfeld esiintyi s\xc3\xa4\xc3\xa4nn\xc3\xb6llisesti muissakin samantyyppisiss\xc3\xa4 ohjelmissa, kuten Late Night with David Letterman ja The Merv Griffin Show.\n_START_SECTION_\nLapsuus ja nuoruus\n_START_PARAGRAPH_\nSeinfeld syntyi New Yorkissa. H\xc3\xa4nen is\xc3\xa4ns\xc3\xa4 K\xc3\xa1lm\xc3\xa1nin juutalaiset sukujuuret ulottuvat Ivano-Frankivskin alueelle, joka on kuulunut Seinfieldin isois\xc3\xa4n siell\xc3\xa4 asuessa It\xc3\xa4valta-Unkariin, nyttemmin Ukrainaan. H\xc3\xa4nen \xc3\xa4idill\xc3\xa4\xc3\xa4n Bettefordilla on syyrianjuutalaiset (mahdollisesti my\xc3\xb6s turkinjuutalaiset) ja arabilaiset sukujuuret. Jerry Seinfeld varttui New Yorkin Massapequassa, jossa k\xc3\xa4vi Bircherine Lanelyn Elementary Schoolia ja Massapequa High Schoolia. Vuonna 1970 h\xc3\xa4n oli jonkin aikaa vapaaehtoist\xc3\xb6iss\xc3\xa4 Sa\'arin kibbutsilla Israelissa. H\xc3\xa4n meni opiskelemaan State University of New York at Oswegoon, mutta siirtyi Queens College, City University of New Yorkiin, josta valmistui. Opiskeluaikoinaan Seinfeld kiinnostui stand-up-komiikasta. _NEWLINE_Pian valmistuttuaan Queens Collegesta, Seinfeld teki vuonna 1976 ensiesiintymisens\xc3\xa4 koomikkona kuuluisalla Catch a Rising Star -komediaklubilla New Yorkissa. Pian t\xc3\xa4m\xc3\xa4n j\xc3\xa4lkeen h\xc3\xa4n p\xc3\xa4\xc3\xa4si esiintym\xc3\xa4\xc3\xa4n Rodney Dangerfieldin ohjelmassa HBO-kanavalla.\n_START_SECTION_\nSeinfeld\n_START_PARAGRAPH_\nVuonna 1989 Seinfeld oli luomassa yhdess\xc3\xa4 Larry Davidin kanssa NBC-kanavalle tilannekomediasarjaa The Seinfeld Chronicles; ohjelma nimettiin my\xc3\xb6hemmin uudelleen yksinkertaisesti Seinfeldiksi ja siit\xc3\xa4 tuli lopulta yksi yhdysvaltalaisen television suosituimpia tilannekomedioita. Sarja p\xc3\xa4\xc3\xa4ttyi vuonna 1998 ollessaan suosionsa huipulla. Seinfeldin lis\xc3\xa4ksi sarjassa esiintyiv\xc3\xa4t Saturday Night Live -veteraani Julia Louis-Dreyfus (Elaine), Michael Richards (Kramer) ja Jason Alexander (George).\n_START_SECTION_\nSeinfeldin j\xc3\xa4lkeen\n_START_PARAGRAPH_\nVuonna 1998 Seinfeld l\xc3\xa4hti kiertueelle ja nauhoitti erikoisohjelman I\'m Telling You for the Last Time, joka esitettiin HBO-kanavalla. Ohjelma julkaistiin my\xc3\xb6hemmin sek\xc3\xa4 VHS:ll\xc3\xa4 ett\xc3\xa4 DVD:ll\xc3\xa4 ja my\xc3\xb6s samannimisen\xc3\xa4 albumina. _NEWLINE_Tilannekomediasarjansa loputtua Seinfeld palasi takaisin stand up -komedian pariin. Vuonna 2002 ilmestyi h\xc3\xa4nest\xc3\xa4 kertova dokumentti Comedian, jonka ohjasi Christian Charles. Seinfeld lukeutuu edelleen maailman arvostetuimpien stand up -koomikoiden joukkoon; Comedy Centralin sadan kautta aikain parhaan stand up -esiintyj\xc3\xa4n listalla Seinfeld sijoittui kahdenneksitoista.  _NEWLINE_Jerry Seinfeld on my\xc3\xb6s kirjoittanut useita kirjoja, joista tunnetuin on vuonna 1993 julkaistu Seinlanguage, joka nousi julkaisunsa j\xc3\xa4lkeen hetkeksi New York Timesin best seller -listan k\xc3\xa4rkeen. Viimeisin Seinfeldin kirjoittama kirja on vuonna 2002 ilmestynyt lastenkirja Halloween. Seinfeldin on useissa yhteyksiss\xc3\xa4 my\xc3\xb6s uskottu olevan nimill\xc3\xa4 Ted L. Nancy ja Ed Broth julkaistujen teosten takana; kumpaakaan kirjailijaa ei olla n\xc3\xa4hty koskaan julkisuudessa ja Seinfeld puolestaan on ollut vahvasti mukana kummankin kirjailijan kirjojen promotoinnissa.\n_START_SECTION_\nComedians in Cars Getting Coffee\n_START_PARAGRAPH_\nVuonna 2012 alkoi Seinfeldin luoma nettisarja Comedians in Cars Getting Coffee, jossa on vieraillut muun muassa Yhdysvaltain presidentti Barack Obama. Sarja siirtyi vuonna 2017 suoratoistopalvelu Netflixiin. Hein\xc3\xa4kuussa 2017 Forbes-lehti kertoi Seinfeldin ansaineen vuoden aikana 69 miljoonaa dollaria, mik\xc3\xa4 teki h\xc3\xa4nest\xc3\xa4 parhaiten ansainneen koomikon maailmassa. Vuotta aiemmin h\xc3\xa4n oli ollut listalla toisena.\n_START_SECTION_\nPerhe\n_START_PARAGRAPH_\nSeinfeld alkoi tapailla nykyist\xc3\xa4 puolisoaan Jessica Sklaria vuonna 1998, vaikka Sklar oli vasta hiljattain mennyt naimisiin Eric Nederlanderin kanssa. Sklarin ja Nederlanderin avioliitto kariutui nopeasti. Seinfeld ja Sklar meniv\xc3\xa4t naimisiin joulup\xc3\xa4iv\xc3\xa4n\xc3\xa4 1999. Heill\xc3\xa4 on kolme lasta, tyt\xc3\xa4r Sascha (s. 2000) sek\xc3\xa4 pojat Julian Kal (s. 2003) ja Shepherd Kellen (s. 2005).'